Papersnake/gushiwen huggingface dataset:
运命论
李康（魏晋）

夫治乱，运也；穷达，命也；贵贱，时也。故运之将隆，必生圣明之君。圣明之君，必有忠贤之臣。其所以相遇也，不求而自合；其所以相亲也，不介而自亲。唱之而必和，谋之而必从，道德玄同，曲折合符，得失不能疑其志，谗构不能离其交，然后得成功也。其所以得然者，岂徒人事哉？授之者天也，告之者神也，成之者运也。

夫黄河清而圣人生，里社鸣而圣人出，群龙见而圣人用。故伊尹，有莘氏之媵臣也，而阿衡于商。太公，渭滨之贱老也，而尚父于周。百里奚在虞而虞亡，在秦而秦霸，非不才于虞而才于秦也。张良受黄石之符，诵三略之说，以游于群雄，其言也，如以水投石，莫之受也；及其遭汉祖，其言也，如以石投水，莫之逆也。非张良之拙说于陈项，而巧言于沛公也。然则张良之言一也，不识其所以合离？合离之由，神明之道也。故彼四贤者，名载于箓图，事应乎天人，其可格之贤愚哉？孔子曰：“清明在躬，气志如神。嗜欲将至，有开必先。天降时雨，山川出云。”诗云：“惟岳降神，生甫及申；惟申及甫，惟周之翰。”运命之谓也。

岂惟兴主，乱亡者亦如之焉。幽王之惑褒女也，祅始于夏庭。曹伯阳之获公孙强也，征发于社宫。叔孙豹之昵竖牛也，祸成于庚宗。吉凶成败，各以数至。咸皆不求而自合，不介而自亲矣。昔者，圣人受命河洛曰：以文命者，七九而衰；以武兴者，六八而谋。及成王定鼎于郏鄏，卜世三十，卜年七百，天所命也。故自幽厉之间，周道大坏，二霸之后，礼乐陵迟。文薄之弊，渐于灵景；辩诈之伪，成于七国。酷烈之极，积于亡秦；文章之贵，弃于汉祖。虽仲尼至圣，颜冉大贤，揖让于规矩之内，訚訚于洙、泗之上，不能遏其端；孟轲、孙卿体二希圣，从容正道，不能维其末，天下卒至于溺而不可援。

夫以仲尼之才也，而器不周于鲁卫；以仲尼之辩也，而言不行于定哀；以仲尼之谦也，而见忌于子西；以仲尼之仁也，而取仇于桓魋；以仲尼之智也，而屈厄于陈蔡；以仲尼之行也，而招毁于叔孙。夫道足以济天下，而不得贵于人；言足以经万世，而不见信于时；行足以应神明，而不能弥纶于俗；应聘七十国，而不一获其主；驱骤于蛮夏之域，屈辱于公卿之门，其不遇也如此。及其孙子思，希圣备体，而未之至，封己养高，势动人主。其所游历诸侯，莫不结驷而造门；虽造门犹有不得宾者焉。其徒子夏，升堂而未入于室者也。退老于家，魏文候师之，西河之人肃然归德，比之于夫子而莫敢间其言。故曰：治乱，运也；穷达，命也；贵贱，时也。而后之君子，区区于一主，叹息于一朝。屈原以之沈湘，贾谊以之发愤，不亦过乎！

然则圣人所以为圣者，盖在乎乐天知命矣。故遇之而不怨，居之而不疑也。其身可抑，而道不可屈；其位可排，而名不可夺。譬如水也，通之斯为川焉，塞之斯为渊焉，升之于云则雨施，沈之于地则土润。体清以洗物，不乱于浊；受浊以济物，不伤于清。是以圣人处穷达如一也。夫忠直之迕于主，独立之负于俗，理势然也。故木秀于林，风必摧之；堆出于岸，流必湍之；行高于人，众必非之。前监不远，覆车继轨。然而志士仁人，犹蹈之而弗悔，操之而弗失，何哉？将以遂志而成名也。求遂其志，而冒风波于险涂；求成其名，而历谤议于当时。彼所以处之，盖有算矣。子夏曰：“死生有命，富贵在天”故道之将行也，命之将贵也，则伊尹吕尚之兴于商周，百里子房之用于秦汉，不求而自得，不徼而自遇矣。道之将废也，命之将贱也，岂独君子耻之而弗为乎？盖亦知为之而弗得矣。

凡希世苟合之士，蘧蒢戚施之人，俛仰尊贵之颜，逶迤势利之间，意无是非，赞之如流；言无可否，应之如响。以窥看为精神，以向背为变通。势之所集，从之如归市；势之所去，弃之如脱遗。其言曰：名与身孰亲也？得与失孰贤也？荣与辱孰珍也？故遂絜其衣服，矜其车徒，冒其货贿，淫其声色，脉脉然自以为得矣。盖见龙逢、比干之亡其身，而不惟飞廉、恶来之灭其族也。盖知伍子胥之属镂于吴，而不戒费无忌之诛夷于楚也。盖讥汲黯之白首于主爵，而不惩张汤牛车之祸也。盖笑萧望之跋踬于前，而不惧石显之绞缢于后也。故夫达者之筭也，亦各有尽矣。

曰：凡人之所以奔竞于富贵，何为者哉？若夫立德必须贵乎？则幽厉之为天子，不如仲尼之为陪臣也。必须势乎？则王莽、董贤之为三公，不如扬雄、仲舒之阒其门也。必须富乎？则齐景之千驷，不如颜回、原宪之约其身也。其为实乎？则执杓而饮河者，不过满腹；弃室而洒雨者，不过濡身；过此以往，弗能受也。其为名乎？则善恶书于史册，毁誉流于千载；赏罚悬于天道，吉凶灼乎鬼神，固可畏也。将以娱耳目、乐心意乎？譬命驾而游五都之市，则天下之货毕陈矣。褰裳而涉汶阳之丘，则天下之稼如云矣。椎紒而守敖庾、海陵之仓，则山坻之积在前矣。扱衽而登钟山、蓝田之上，则夜光玙璠之珍可观矣。夫如是也，为物甚众，为己甚寡，不爱其身，而啬其神。风惊尘起，散而不止。六疾待其前，五刑随其后。利害生其左，攻夺出其右，而自以为见身名之亲疏，分荣辱之客主哉。

天地之大德曰生，圣人之大宝曰位，何以守位曰仁，何以正人曰义。故古之王者，盖以一人治天下，不以天下奉一人也。古之仕者，盖以官行其义，不以利冒其官也。古之君子，盖耻得之而弗能治也，不耻能治而弗得也。原乎天人之性，核乎邪正之分，权乎祸福之门，终乎荣辱之算，其昭然矣。故君子舍彼取此。若夫出处不违其时，默语不失其人，天动星回而辰极犹居其所，玑旋轮转，而衡轴犹执其中，既明且哲，以保其身，贻厥孙谋，以燕翼子者，昔吾先友，尝从事于斯矣。
归路过南溪桥二首
杨万里（宋代）

霜风一动岭云开，云外樵歌暮更哀。
童子隔溪呼伴侣，并驱水牯过溪来。
秋日同文馆诗 其一
曹辅（宋代）

别馆朋簪盍，华堂燕俎齐。手香思露橘，齿冷怯冰梨。

桐影迷金井，苔痕上壁题。共怜今夜月，亦解照秋闺。
四月三日兴济早行
万光泰（清代）

旱风屯夜云，夜热如病酒。展转鸡三号，倏忽秋历九。

茸裘覆掩鸡，蔽絮传露肘。独行易伤怀，卫生敢不厚。

朝暾炀林木，热属又奔走。农氓土作龙，神觋水洒柳。

吁祷日以虔，甘霖竟何有。燕齐恃二麦，晓夕望南亩。

极目牛尾稀，伤心飞蓬首。茅檐烟渐出，啼泣遍黄口。

一市聊米盐，连村各携负。阴阳燮上相，干溢轸元后。

年年振官仓，渺不计生斗。救荒无善策，备急要经久。

太息桑林情，因风咏星罶。
江南春
陈与义（宋代）

雨后江上绿，客愁随眼新。桃花十里影，摇荡一江春。

朝风迎船波浪恶，暮风送船无处泊。江南虽好不如归，老荠绕墙人得肥。
巫山一段云 美人
沈榛（清代）

睡起云鬟乱，行来莲步娇。风前旖旎亸纤腰。腻脸晕红潮。

欲舞垂罗袖，临妆整玉翘。踏青携伴摘兰苕。远望已魂销。
演雅六言二首
杨万里（宋代）

果蠃周公作诰，鷾鸸由也外堂。
白鸥比德於玉，黄鹂巧言如簧。
阅世 其二
戴复古（宋代）

积镪多金生怨尤，一温饱外更何求。自甘韬遁陶元亮，不爱赢馀马少游。

何取累累兼若若，终成莫莫与休休。花前适意三杯酒，万事忘机对白鸥。
自述
张恒润（清代）

疏水贫中味，湖山画里身。圣朝容弃物，天道健劳人。

藏酒荆钗妇，分甘鹤发亲。家庭亦为政，输粟救芳邻。
赠丁高士三首 其一
萧立之（宋代）

洞门锁冷秋风归，江头不作玄裳飞。我家凤石调萧史，他家金精期令威。
题刘伯埙所藏云山图
杨士奇（明代）

一片青山是何处，复岭层峦清可数。春来缥缈生白云，云际连延见芳树。

雨声半夜涨溪流，隐者虚亭近水幽。寻常书帙有真乐，况复同志来扁舟。

展图彷佛沙溪路，四十年馀记曾去。鹅鼻峰高捲翠岚，鸡潭波静澄寒雾。

百川先生富天趣，一笑相逢豁襟度。携酒持鱼踏白沙，共我酣唫不知暮。

先生乘云竟不归，令弟郎曹荣锦衣。每同感慨论畴昔，还忆旧游心不违。

我愧非才侍丹阙，壮岁叨荣已华发。投簪他日或蒙恩，更访沙溪棹明月。
仙客
李昉（宋代）

胎化仙禽性本殊，何人携尔到京都。
因加美号为仙客，称向闲庭伴野夫。
警露秋声云外影，翘沙晴影月中孤。
青田万里终归去，暂处鸡群莫叹吁。
雨中同茂初闲孟过子薪村居即事
程嘉燧（明代）

朝寒霡霡荡舟行，渚柳江花白浪生。
客到杯香怜閤小，兴移墨漫爱窗明。
檐前树缺春山出，桥外天低野寺平。
共道主人能下榻，不愁风雨断柴荆。
枯菊
陆游（宋代）

龙山落帽未多时，陈迹依然使我悲。
粲粲菊花何似好，阶前惟见束枯枝。
挽陆运使诗
项安世（宋代）

八秩公何憾，淋浪我自悲。
向来淮士里，最得阜陵知。
故国人谁识，长身帝所思。
竟随龙驭去，应赴白云期。
杜鹃花
方干（唐代）

未问移栽日，先愁落地时。
疏中从间叶，密处莫烧枝。
郢客教谁探，胡蜂是自知。
周回两三步，常有醉乡期。
夏日偶成六首
曹勋（宋代）

雨过梅黄五月天，风林密处渐闻蝉。
直须破浪销烦暑，一顷波光一棹烟。
友人惠酒殊佳用清光滑辣四字为韵以谢
冯时行（宋代）

苦怀茅屋底，夜归船轧轧。
酒榼对鱼篮，照路燃藁秸。
及门呼弟昆，长少常七八。
酣肠如有神，造化不管辖。
曷来久欠此，君乃饷甘清。
大醉今复狂，醒来恐愁杀。
偈颂一百零四首
释绍昙（宋代）

半夜客船钟，渔火愁眠省。
不见老寒山，泪湿吴云冷。
幽鸟啼霜月影斜，野桥枫叶翻红锦。
击碎重关，枯山未泯。
禅人并化主写真求赞
释正觉（宋代）

雪发霜须，风袖烟裾。
空壳累於可卜，木蠹偶以成书。
豹雾之虎，龙雷之鱼。
变化复何日，升腾似有初。
旧时行履故然改，向道而今井觑驴。
寿铁石翁
宋自逊（宋代）

梅传春信伴持觥，寿数新年满六庚。
长与白云分屋住，閒骑黄犊趁山行。
不因问药深深隐，除却能诗事事生。
看到阿咸俱白发，百年门户共支撑。
庐山草堂记
白居易（唐代）

匡庐奇秀，甲天下山。山北峰曰香炉，峰北寺曰遗爱寺。介峰寺间，其境胜绝，又甲庐山。元和十一年秋，太原人白乐天见而爱之，若远行客过故乡，恋恋不能去。因面峰腋寺，作为草堂。

明年春，草堂成。三间两柱，二室四牖，广袤丰杀，一称心力。洞北户，来阴风，防徂暑也；敞南甍，纳阳日，虞祁寒也。木斫而已，不加丹；墙圬而已，不加白。砌阶用石，幂窗用纸，竹帘纻帏，率称是焉。堂中设木榻四，素屏二，漆琴一张，儒、道、佛书各三两卷。

乐天既来为主，仰观山，俯听泉，旁睨竹树云石，自辰及酉，应接不暇。俄而物诱气随，外适内和。一宿体宁，再宿心恬，三宿后颓然嗒然，不知其然而然。

自问其故，答曰：是居也，前有平地，轮广十丈，中有平台，半平地；台南有方池，倍平台。环池多山竹野卉，池中生白莲、白鱼。又南抵石涧，夹涧有古松老杉，大仅十人围，高不知几百尺。修柯戛云，低枝拂潭，如幢竖，如盖张，如龙蛇走。松下多灌丛，萝茑叶蔓，骈织承翳，日月光不到地，盛夏风气如八、九月时。下铺白石，为出入道。堂北五步，据层崖积石，嵌空垤堄，杂木异草，盖覆其上。绿阴蒙蒙，朱实离离，不识其名，四时一色。又有飞泉植茗，就以烹燀，好事者见，可以销永日。堂东有瀑布，水悬三尺，泻阶隅，落石渠，昏晓如练色，夜中如环佩琴筑声。堂西倚北崖右趾，以剖竹架空，引崖上泉，脉分线悬，自檐注砌，累累如贯珠，霏微如雨露，滴沥飘洒，随风远去。其四傍耳目杖屦可及者，春有锦绣谷花，夏有石门涧云，秋有虎溪月，冬有炉峰雪。阴晴显晦，昏旦含吐，千变万状，不可殚纪，覶缕而言，故云甲庐山者。噫！凡人丰一屋，华一箦，而起居其间，尚不免有骄矜之态；今我为是物主，物至致知，各以类至，又安得不外适内和，体宁心恬哉？昔永、远、宗、雷辈十八人，同入此山，老死不返；去我千载，我知其心以是哉!

矧予自思：从幼迨老，若白屋，若朱门，凡所止，虽一日、二日，辄覆篑土为台，聚拳石为山，环斗水为池，其喜山水病癖如此！一旦蹇剥，来佐江郡。郡守以优容而抚我，庐山以灵胜待我，是天与我时，地与我所，卒获所好，又何以求焉？尚以冗员所羁，余累未尽，或往或来，未遑宁处。待予异时弟妹婚嫁毕，司马岁秩满，出处行止，得以自遂，则必左手引妻子，右手抱琴书，终老于斯，以成就我平生之志。清泉白石，实闻此言！

时三月二十七日，始居新堂；四月九日与河南元集虚、范阳张允中、南阳张深之、东西二林寺长老凑公、朗、满、晦、坚等凡二十二人，具斋施茶果以落之，因为《草堂记》。
春日六绝句 其六
杨万里（宋代）

春色有情意，桃花生暮寒。只应催客子，不遣立江干。
颂古十八首
释师一（宋代）

扫地泼水相公来，声高隘喝绣旗开。
天上玉麟来瑞世，堪作人间将相才。
敕差灵岩寺主大师详公赴寺
张掞（宋代）

黄纸除书下九天，岱宗西麓镇金田。
鹫峰肃肃臻多士，兰社熙熙抚众贤。
像室光华辉晓日，禅心清净擢秋莲。
山泉自此增高洁，云集十方结胜缘。
寄赵茂实大著二首 其二
戴复古（宋代）

词臣工笔墨，亦足致功勋。细草平戎策，兼为谕蜀文。

一言关治乱，千载有知闻。应笑垂纶叟，愁吟对海云。
环谷初夏
汪晫（宋代）

荷钱新绿点池塘，竹枕方床午梦长。
山鸟数声帘影寂，松窗风递煮茶香。
胡宗伟罢官改秩举将不及格往谒金陵丹阳诸使者遂朝行在颇有倦游之叹作诗送之
范成大（宋代）

冻云埋山天冥濛，北风无情雪塞空。道傍人稀鸟飞绝，问君东游何匆匆。

君言薄官淡无味，免俗未能聊复尔。我评兹事一鸿毛，因行且看佳山水。

陵阳楼阁压高城，烟屏百叠双流横。姑孰江亭更奇绝，浓黛两抹长眉青。

山形成龙复成虎，六代遗踪供吊古。大荒莽苍江水黄，两涘风烟眇吴楚。

却浮一苇下长川，浮玉低昂波聒天。梁溪南岸小停橹，一酌人间第二泉。

阊门峨峨过吾国，姑苏临波照金碧。太湖三万六千顷，上有垂虹跨南极。

我家越相尚神游，试从烟浪访扁舟。问讯白鸥相记否，谓言久客不胜愁。

软红三尺长安道，九重城阙乾坤绕。西湖山寺浙江楼，君昔曾游今更好。

故人客馆中天开，非君谁上黄金台。挽著天衢五云上，却望江湖如梦回。

万境何如一丘壑，几时定解冠裳缚。幔亭山下桂丛深，清社向来都寂莫。
鹧鸪天 甲辰秋，舟次全州，寄怀李凝仙姊
吴尚憙（清代）

冷怯西风扑鬓丝。寒砧画角雁归迟。试观皎洁天边月，又向蓬窗照别离。

思寄语，劝添衣。嫦娥应亦笑人痴。梦魂未隔三千里，已转柔肠十二时。
渔父·菰蒲叶冷暮天低
释智愚（宋代）

菰蒲叶冷暮天低，断岸舟横水四围。祗有一竿楚竹，未尝容易下渔矶。
和韩仲文西斋闲夜有怀道损舅及予
梅尧臣（宋代）

冬日每菪短，方爱夜漏永。
积云寒拥斋，徘徊延月影。
独能怀亲友，出门见参井。
是时发清咏，笔若天骥骋。
蝶恋花·京口得乡书
苏轼（宋代）

雨后春容清更丽。只有离人，幽恨终难洗。北固山前三面水。碧琼梳拥青螺髻。
一纸乡书来万里。问我何年，真个成归计。回首送春拚一醉。东风吹破千行泪。
戏书纸尾寄犹子弃问锦绣亭春色
赵鼎臣（宋代）

新年桃李渐胚胎，锦绣亭边处处栽。寄汝馆陶三尺素，要知春色写将来。
扫花游 西湖新绿
陆珊（清代）

两峰霁雨，正艳艳盈盈，冶鬟如笑。画眉未了。试新黄浅绿，淡笼轻扫。

翠色生生，燕子钗头细袅。镜奁晓。似汉殿新妆，帘捲人俏。

堤岸图画绕。衬麴色裙痕，暖波芳草。暮烟更好。蘸斜阳一片，水云深窈。

数点娇红，逗出宫桃瘦小。听莺早。莫教它、翠阴春老。
沁园春（庆叶镇·五月初八）
刘子寰（宋代）

长寿真人，玉■琼裾，霞衣月裳。趁桃迎初度，千年方熟，蒲经端午，三日留春。兰杜绥旌，芙蓉搴盖，飞下清源云水乡。■烟雾，引天机织组，官样文章。

丁年璧水横翔。馀胜馥残膏沾四方。仰平生声望，九霄星斗，方来事业，万里风樯。经世规模，出尘丰骨，须合盛之白玉堂。轩腾去，看雍容槐棘，福艾耆庞。
答李丞用其韵 其二
李新（宋代）

年少文声许过秦，仕涂便失自由身。初思鲈鲙翻归兴，不见仙槎却问津。

道德千言遥胄事，文章万丈当家春。鱼从丙穴如收得，更与张华细辨鳞。
袁大监挽词三首
梅尧臣（宋代）

西蜀何夫子，濡毫作冢铭。
辽辽传耳目，炳炳若丹青。
罢市知遗爱，存祠识旧形。
生刍莫能置，江阔底沧溟。
天津感事二十六首
邵雍（宋代）

阳乌西去水东流，今古推移几度秋。
四面远山长敛黛，不知终日为谁愁。
司马温公挽词三首 其一
范纯仁（宋代）

精诚皎白日，利泽涨沧溟。志苦生灵乐，身劳社稷宁。

人间失轩鉴，天上坼台星。唯有真儒效，长留简册青。
再游浯溪
张仲（宋代）

一年两檄过浯溪，□上{外广内吾}亭□□□。
笑□兴亡千古□，□□崖石与天齐。
十闰诗 其一 闰元夕
成鹫（清代）

北里休蚕绩，西畴罢耦耕。又来看灯市，相伴入春城。

好月光仍满，清宵昼欲平。旧时按歌地，犹有绕梁声。
荫榆书屋晚坐
弘历（清代）

杏朵舒妍兰放馨，洒然书史幔纱青。庭榆影淡月初上，院柳烟浓风乍停。

适者戚欣真暂幻，少年俯仰已无形。袛馀架上芸编在，随意披翻悦性灵。
送春
白居易（唐代）

银花凿落从君劝，金屑琵琶为我弹。

不独送春兼送老，更尝一着更听看。
游冲虚观观后即朱明洞
陈恭尹（清代）

新成朱殿势重重，玉像生尘不正容。古洞久荒微见字，薄云初正未遮峰。

著书前后传双葛，赐物存亡问六龙。终拟结茅来此地，药池丹灶暂教封。
哀王孙
杜甫（唐代）

长安城头头白乌，夜飞延秋门上呼。
又向人家啄大屋，屋底达上走避胡。
金鞭断折九马死，骨肉不得同驰驱。
腰下宝玦青珊瑚，可怜王孙泣路隅。
问之不肯道姓名，但道困苦乞为奴。
已经百日窜荆棘，身上无有完肌肤。
高帝子孙尽隆准，龙种自与常人殊。
豺狼在邑龙在野，王孙善保千金躯。
不敢长语临交衢，且为王孙立斯须。
昨夜东风吹血腥，东来橐驼满旧都。
朔方健儿好身手，昔何勇锐今何愚。
窃闻天子已传位，圣德北服南单于。
花门剺面请雪耻，慎勿出口他人狙。
哀哉王孙慎勿疏，五陵佳气无时无。
虞美人 寄寿周子善二月十一日 武陵城中有丹
宋＊（元代）

暖风金鼎香＊＊。想像人如玉。天南地北两心期。尔汝忘形，如愿定何时。夫君正自章台柳。寿相人希有。吟余时复饮丹砂。何必求仙，远访
酒肆行
韦应物（唐代）

豪家沽酒长安陌，一旦起楼高百尺。碧疏玲珑含春风，

银题彩百邀上客。回瞻丹凤阙，直视乐游苑。

四方称赏名已高，五陵车马无近远。晴景悠扬三月天，

桃花飘俎柳垂筵。繁丝急管一时合，他垆邻肆何寂然。

主人无厌且专利，百斛须臾一壶费。初醲后薄为大偷，

饮者知名不知味。深门潜酝客来稀，终岁醇醲味不移。

长安酒徒空扰扰，路傍过去那得知。
梦白业留余为三日饮余迫归解维辱遣人追送百里并出橐装为赠赋谢此章
胡应麟（明代）

追欢能复少年场，意气偏君重太行。脱剑青天明海岱，抽毫白日动河梁。

穷途欲惯虞卿屩，绝塞翻疑陆贾装。归去故园蓬鬓在，下机宁似出咸阳。
用元韵答秀叔 其二
王炎（宋代）

人生昏宦只二事，忧喜相缠不知几。我今岂可老更痴，颊有霜髭口无齿。

举案齐眉安在哉，独自饭蔬而饮水。半生同住不同行，稍感伤悲心亦清。

雉鸣雌应春日暖，鸠唤妇归天雨晴。断除此念如尸坐，调护坎离交水火。
正月三日骤暖多稼亭前梅花盛开四首
杨万里（宋代）

春被梅花抵死催，今年春向去年回。
春回十日梅初觉，一夜商量一并开。
送登州太守出城马上作
孔平仲（宋代）

匆匆送客出城闉，霜意方高日渐醺。青嶂倚空先有雪，黄沙匝渐半和云。

旌旗明灭随车远，鼓角悲凉隔水闻。正是无憀一回首，两行白马映红裙。
寄丁主簿
陈造（宋代）

江边聚首偶经旬，自挽园蔬拂甑尘。
老桧根株官舍古，凉蝉风露贼曹贫。
斑驻去后情无那，紫燕飞还句更新。
一舸东浮待秋老，菊花芦叶定留宾。
句
李伯祥（宋代）

夜过修竹院，醉打老僧门。
琼林赐宴
缪蟾（宋代）

答谢丝纶出凤帏，龙头独占姓名魁。
三千礼乐林中会，五百英名背后随。
席列绮罗陈玉食，花簪冠帽映金绯。
情知宝富荣华处，深沐天恩雨露肥。
前调（谢人送牡丹）
李吕（宋代）

甲帐春风肯见分。夜陪清梦当炉熏。寻香若傍阑干晓，定见堆红越鄂君。

雕玉佩，郁金裙。凭谁书叶寄朝云。兰芽九畹虽清绝，也要芳心伴小醺。
挽刑部王侍郎诗二首 其二
汪藻（宋代）

满朝忠恕更谁知，家有西京小杜书。扬子清贫安甔石，于公阴德大门闾。

虽嗟平进鶱腾晚，正值中兴选擢初。遗直至今谈未已，故知人不数曹蜍。
虎丘 其二
陈鹏年（清代）

尘鞅删除半向闲，青鞋布袜也看山。离宫路出云霄上，法驾春留紫翠间。

代谢已怜金气尽，再来偏笑石头顽。楝花风后游人歇，一任鸥盟数往还。
赠韦山人
耿湋（唐代）

失意成逋客，终年独掩扉。无机狎鸥惯，多病见人稀。

流水知行药，孤云伴采薇。空斋莫闲笑，心事与时违。
寄张顺之
程洵（宋代）

踏遍危途兴已阑，倦飞幽鸟故知还。手开高士蓬蒿径，坐对先生苜蓿盘。

□□揶揄遭点鬼，却羞矍铄据征鞍。侯封到底输千首，圆美当□似弹丸。
一萼红·玉婵娟
王沂孙（宋代）

玉婵娟。甚春馀雪尽，犹未跨青鸾。疏萼无香，柔条独秀，应恨流落人间。记曾照、黄昏淡月，渐瘦影、移上小阑干。一点清魂，半枝空色，芳意班班。重省嫩寒清晓，过断桥流水，问信孤山。冰粟微销，尘衣不浣，相见还误轻攀。未须讶、东南倦客，掩铅泪、看了又重看。故国吴天树老，雨过风残。
诗三百三首 其十四
寒山（唐代）

城中娥眉女，珠佩珂珊珊。鹦鹉花前弄，琵琶月下弹。

长歌三月响，短舞万人看。未必长如此，芙蓉不耐寒。
九日不及登高抚景缺然诗寄同社 其一
区越（明代）

山寺鸣钟客赋诗，登高还忆去年时。秋光渐满十分候，野兴独无些子儿。

白酒似知供眺览，黄花若为遣衰迟。家童探报山中事，亦说风流少故知。
邦人献芍药四种日御爱红日霓裳红日缀珠冠子
吴芾（宋代）

冠子缀珠初泣露，霓裳舞袖更萦风。
就中纵有红都胜，淡伫争如御爱红。
李伯时
岳珂（宋代）

猗龙眠，本书仙。工而妍，画亦然。醉之趣，醒不传。题此诗，比逃禅。
寄林景思
尤袤（宋代）

临海睽离七度春，都城相见话悲辛。
苍颜白发浑非旧，短句长篇却有神。
一第蹉跎真可叹，半生奔走坐长贫。
老怀先自难为别，相识如君更几人。
牛尾狸
杨万里（宋代）

狐公韵胜冰玉肌，字则未闻名季狸。
误随齐相燧牛尾，策勋封季糟丘子。
子孙世世袭膏梁，黄省子鱼鸿鴈行。
先生试与季狸语，有味其言须听取。
谒金门（庆彭教任满）
刘埙（宋代）

花雾暖。红逗海棠开半。毡坐谈经春四换。今朝官正满。

好上鳌坡虎观。好近御屏香案。休笑吾侬行色缓。待君来作伴。
次韵和吴济仲见赠长篇
廖刚（宋代）

我有茆庐傍林麓，负溪映光千顷绿。

灵峰钟磬敞金莲，绝涧松篁泻寒玉。萦回窈窕廓以容，正可标名取盘谷。

肥鱼香稻不须致，苦恨风悲无静木。霜蒲易折柳经秋，萧飒鬓毛眵两目。

闲云不雨空出岫，谩说幽兰自芬馥。低回还笑杜陵老，尧舜君民厚风俗。

青萍飞跃凤鸣翔，要待乾旋坤转轴。只今舆马非我事，拄杖芒鞋巾一幅。

时时照弄摩尼珠，金色祥云满天竺。年龄亦复惊晼晚，不暇栽松惟种菊。

清冷池上景物新，幸得君诗三反读。向来巳分得奇祸，岂料更容侥静福。

天光下济诏语温，未遣安丰惭考叔。市朝宗古恶风波，公棹惟怜初不欲。

经营蛙角嚇腐鼠，往往竟同蛾赴烛。须知幻境本来空，况乃隙驹光景促。

逍遥物外复何疑，苟简场中无自足。昨宵星月蘸虚碧，行散绕堤方恨独。

朅来共语君勿迟，想见风尘厌追逐。
张持道生辰三首
郭印（宋代）

妙喜生摩诘，长庚梦谪仙。
宝阶三道降，凉月九分圆。
黑发功名地，红尘世俗缘。
乾坤思整顿，休慕竹林贤。
七月望后陪谢枚如丈山居 其二
陈宝琛（清代）

岩居名听水，无水亦良佳。秋早蝉声变，林深鸟性谐。

枯禅依绝涧，夜气足吾斋。芝菌朝朝饱，真宜园绮侪。
感事述怀，集杜二十首 其七
陈肇兴（清代）

四海犹多难，边隅还用兵。至今劳圣主，何以守王城。

勋业行看镜，朝廷谁请缨。忽闻哀痛诏，顿使寸心倾。
寻春溪上
宋祁（宋代）

溪上寻春春已来，小桃初似剪刀裁。
今朝判与诸人醉，暂见芳菲眼亦开。
送权郡詹通判
刘克庄（宋代）

镇静一如无，颁条甫月馀。
来惟居传舍，去不识兵厨。
健判风生笔，精祈雨洒车。
丈夫何必假，行矣两轮朱。
春阴
刘敞（宋代）

朝日送风光，宿云浓不卷。微阴助惆怅，旅思增婉婉。

新花秀且含，芳草绿更远。乐赏及融怡，春晖未应晚。
将至泽溪
李弥逊（宋代）

护溪叠嶂隐长城，直下寒流泯泯情。
背水人家认鸡犬，隔林佛屋听钟鲸。
山根合处客帆过，日脚断边渔火明，
投老一身无地着，欲凭双桨寄浮生。
帝幸兴庆池戏竞渡应制
李適（唐代）

拂露金舆丹旆转，凌晨黼帐碧池开。南山倒影从云落，

北涧摇光写溜回。急桨争标排荇度，轻帆截浦触荷来。

横汾宴镐欢无极，歌舞年年圣寿杯。
除夕次韵郑司理 其一
韩淲（宋代）

飞腾暮景惜流光，至后年前日渐长。绕屋雨声无藉在，海山尤带北风凉。
读友人诗卷
杜荀鹤（唐代）

冰齿味瑶轴，只应神鬼知。坐当群静后，吟到月沈时。

雪峡猿声健，风柽鹤立危。篇篇一字字，谁复更言诗。
新居觅竹栽
姜特立（宋代）

觅橙曾有句，乞竹可无诗。
好轰东南干，同为风月期。
根丰宜地力，萌达趁春时。
他日如相过，清阴满酒卮。
赋石昌言家五题其三白鹘屏
梅尧臣（宋代）

双睛射空眼角耸，筋爪入节韝绦垂。
翅排霜刀毛缀甲，雪色愁绦秋云披。
当时始得不知价，朝发海东夕九嶷。
世为奇俊玩不足，夺质移神归画师。
而今推尚深堂上，燕雀屏绝宁来窥。
画师黄荃出西蜀，成都范君能具知。
范云荃笔不取次，自养鹰鸇观所宜。
毰毛植立各有态，剜奇剔怪乃肯为。
寻常饲鹰多捕鼠，捕鼠往往驱其儿。
其儿长大好飞走，其孙卖鼠迭又衰。
范君语此亦有味，欲戒近习无他移。
西城
陆游（宋代）

市步群嚣散，关门夕照明。
河流倒桥影，雪野聚乌声。
繁杵闻深巷，寒烟下废城。
匆匆尽船发，争趁早潮平。
送李端
耿湋（唐代）

世上许刘桢，洋洋风雅声。客来空改岁，归去未成名。

远近天初暮，关河雪半晴。空怀谏书在，回首恋承明。
赠越僧意书记
吴惟信（宋代）

一衲冰霜二十年，不知妙用自谁传。心能转物方为佛，诗到名谁亦是仙。

喜客稍宽沽酒禁，爱闲多结住山缘。今冬约我西湖上，同看梅花坐钓船。
雨中至上竺
喻良能（宋代）

云满千山雨满川，肩舆来礼白衣仙。
山间秋色知多少，总在危檐缭槛前。
酬朱元晦登定王台之作
张孝祥（宋代）

海内朱公子，端能为我来。谭谐渺今古，欢喜到舆台。

日月何曾蔽，风云会有开。登临一杯酒，莫作楚囚哀。
雨
杜甫（唐代）

峡云行清晓，烟雾相裴回。风吹苍江树，雨洒石壁来。

凄凄生馀寒，殷殷兼出雷。白谷变气候，朱炎安在哉。

高鸟湿不下，居人门未开。楚宫久已灭，幽佩为谁哀。

侍臣书王梦，赋有冠古才。冥冥翠龙驾，多自巫山台。
送刘职方暂请告还里
卢龙云（明代）

几年锁钥备南都，起草从容禆庙谟。多垒总安弭盗策，一方如赖辟兵符。

么么欲逞当车怒，顽蠢安逃仗钺诛。已有宽仁同海育，能无积沴待风驱。

万家城郭身重造，半壁乾坤手自扶。主圣会当消隐祸，臣劳敢谓翊皇图。

中山却讶书盈箧，新息翻成载是珠。紫塞新霜悲断雁，白门衰柳对啼乌。

暂看襆被随归棹，即拟韬钤赞上枢。鹰隼直须凌远汉，骅骝终合起长途。

鸿冥未许称寥廓，狼跋犹能颂硕肤。根本已还磐石固，铭功岂但博莼鲈。
天津 
吴大廷（清代）

万古渔阳郡，东流枕九河。地形雄碣石，水势接滹沱。

瀛草依京近，寒潮入夜多。庚申今几载，薄海尚悲歌。
念奴娇 其四 家光禄西庐习静再叠前韵
梁清标（清代）

繁华著眼，看古今得失，浮云飘叶。暑往寒来驹隙影，早见塞鸿辞北。

槐国无喧，渔村高枕，忍负洲苹白。东华翘首，羊肠空叹千折。

闻说重理蒲团，再安丹灶，不与家人别。况有玉清堪共隐，奚用受书黄石。

蕉露研朱，松风啜茗，勾当山居业。他时出访，杖藜同踏萝月。
奉陪封大夫九日登高
岑参（唐代）

九日黄花酒，登高会昔闻。
霜威逐亚相，杀气傍中军。
横笛惊征雁，娇歌落塞云。
边头幸无事，醉舞荷吾君。
月夜江行
权德舆（唐代）

扣船不得寐，浩露清衣襟。弥伤孤舟夜，远结万里心。
幽兴惜瑶草，素怀寄鸣琴。三奏月初上，寂寞寒江深。
病中作
陆游（宋代）

老鹤辽天兴未穷，此生光景自匆匆。
家为逆旅相逢处，身在严装欲发中。
涩眼尚于书有味，孤愁殊觉酒无功。
挥戈草檄今谁记，岁晚江边白发翁。
学仙词寄顾云
李昭象（唐代）

记得初传九转方，碧云峰下祝虚皇。丹砂未熟心徒切，

白日难虚鬓欲苍。无路洞天寻穆满，有时人世美刘郎。

仙人恩重何由报，焚尽星坛午夜香。
暇日约诸友生饭於石泉以讲居贫这策枢密富丈
李弥逊（宋代）

枢君有美子，酷爱柳柳州。
作诗陋元白，欲拟晋魏俦。
情知鸾凤陋，不宿燕雀流。
简编正在目，冠冕奚足忧。
传家一经力，造物行见酬。
江蓠珉中芷，终当荐灵修。
喝火令 题许玉年茂才亡室照
孙荪意（清代）

明慧同徐淑，才华似大家。春风容易落昙花。试问欢期几许，屈指半年赊。

妙倩传神手，描来萼绿华。生绡依旧脸如霞。比似年时，略瘦一些些。

比是年时初见，无语翠鬟斜。
董邦达浮岚暖翠
弘历（清代）

句曲春烟泮，浮岚卒未收。华阳肥遁处，只欠三层楼。
游春八咏 其六 醉眠芳草
欧阳澈（宋代）

浇愁沃恨唯凭酒，况值郊原湔锦绣。倾囊结客踏青游，竞把鸱夷载醇酎。

为怜芳草衬残红，猛拚醉玉眠春昼。觉来游眼顿增明，晚烟约略横疏柳。
紫骝马歌辞 其六
佚名（隋代）

羹饭一时熟，不知饴阿谁。出门东向望，泪落沾我衣。
依韵和罗畸学录
陆佃（宋代）

一番惊雷一番风，巨鱼看得化为龙。销残白日书千卷，付与浮云禄万钟。

珠玉贯穿成把握，星辰罗络在心胸。怪来佳句清人骨，正值溪寒雪满峰。
追次薛涛诗二首 其二
张昱（元代）

知尔回文织未成，为因颜色擅才名。伤春伤别寻常事，莫唱阳关第四声。
湖州
戴表元（宋代）

山从天目成群出，水傍太湖分港流。
行遍江南清丽地，人生只合住湖州。
南园杂诗六首 修酴醾架
司马光（宋代）

贫家不办构坚木，缚竹立架擎酴醾。风摇雨渍不耐久，未及三酴俱离披。

往来遂复废此径，举头碍冠行絓衣。呼奴改作岂得已，抽新换故拆四篱。

来春席地还可饮，日色不到香风吹。
池亭纳凉
朱高炽（明代）

夏日多炎热，临池憩午凉。
雨滋槐叶翠，风过藕花香。
舞燕来青琐，流莺出建章。
援琴弹雅操，民物乐时康。
秋日过赵氏山庄
贡良（清代）

稻香菱熟自年年，君是山中快活仙。白眼几人今醉矣，青山千载故依然。

蛟龙得势云垂地，海马腾空面接天。翘首行吟归歌晚，不胜秋思夕阳边。
送广东潘帅移镇湖南十口号
曾丰（宋代）

侍帅太监眼非低，也爱州人为立牌。
到得徽猷胸次别，政成浑不要人知。
次韵林次中九日都下感事二首
苏颂（宋代）

桃杏初开已去家，又逢兰菊绽新花。
感时谩缀茱萸佩，惜别应新棠棣华。
迢递宦游来日下，悠扬归思绕天涯。
一尊重到平津合，惆怅文窗旧绿纱。
白云飞处二首为□祠部赋 其一
邓林（宋代）

先陇松楸浙水东，白云飞处见重峰。琼花乱落乌啼树，雪片平铺马鬣封。

千里关河迷眺目，一天风雨惨愁容。怀英美誉留青史，忠孝期君遣远踪。
题赵桐孙鸿爪集 其一
石中玉（清代）

一字一行泪，奇诗乱逼成。刀边逃黑劫，灰里吊苍生。

抑塞忧时志，悲凉变徵声。长歌为击节，罢酒涕交横。
浣溪沙·雨湿清明香火残
朱敦儒（宋代）

雨湿清明香火残，碧溪桥外燕泥寒。日长独自倚阑干。
脱箨修篁初散绿，褪花新杏未成酸。江南春好与谁看。
予园泰堂之傍有奇石小有有洞箭括有门车箱有谷高广虽不袤丈而嵌空之势宛若飘动暇日独坐对玩移晷因赋
岳珂（宋代）

池边历平蹊，果下动游鞚。一笑未心领，万象徒目送。

渊渟历危槛，目景眩华栋。閒情晻不舒，倦思悄如瞢。

忽惊鹊噪檐，恍类鸡发瓮。坐开苍玉壁，平揖青瑶峒。

畴昔果安在，奔走比岳贡。仰观箭括门，广宇豁晴雾。

右开车箱谷，盘道陟微衕。中天隐日月，遥海插螮蝀。

居然袤丈间，有此具美众。老夫生平嗜，酷好泉石弄。

天巧谢斲削，人为谩抟控。尚忆三神游，俛记十年梦。

踞龟曾食蛤，骑鹤更笞凤。觉来海山苍，倏见雪窦空。

便疑势崷崒，独欠波澒洞。捧罂喜对酌，岸帻发孤讽。

此兄定绝奇，吾意当折衷。一笑问阿章，试与评伯仲。
景德道中口占
喻良能（宋代）

捧檄东方日，芳春未及归。
路花红掩映，溪树绿因依。
鸟语催寒食，人烟接翠微。
寻诗忘远近，细雨湿征衣。
留别表弟方时父二首
刘克庄（宋代）

忆昔分携今再闰，君犹黑鬓我霜颠。
绝怜卢弟真才子，若比殷兄尚少年。
渭北几时重把酒，山阴作麽便回船。
未知后会平安否，搔首临风意惘然。
天宝歌和魏定公文次韵
王之道（宋代）

连昌宫中马为乐，一时舞马黄金络。
君王养欲臣养文，忠鲠漫多宁救药。
嗷嗷万国风中船，樯倾柂坏夫何言。
潼关莫拒范阳贼，伤哉天厩空连钱。
翠华西去遥指蜀，应念霓裳旧家曲。
六军敢怒谁敢呵，马足空污太真肉。
始皇布漆徒坚城，元海斩木徒轻兵。
驱鱼驱雀强鸇獭，乃使后世蒙佳声。
乱离每忆升平日，忽对新诗重嗟泣。
望仙花草自春秋，怊怅六龙归未得。
连雨中买归舟
曹彦约（宋代）

泛菊囊萸事已休，光阴无脚驶如流。
更无出入消磨雨，只有悲凉断送秋。
戴屋未停持繖手，买舟先辨打篷头。
悬知明镜重飞处，昵昵灯前问鄂州。
趁鄜州过湖城县武帝望思台在焉
朱自牧（元代）

寒骨千年饮恨埋，馀哀空寄望思台。纵令曲沃精魂见，宁与商山羽翼来。

赵虏典刑何足正，周公画像可怜开。忍心本自穷兵起，巫蛊焉能作祸胎。
雨余早起五首
方回（元代）

密树阴阴小石台，雨余更绿几痕苔。
蜗牛上到葵花顶，日出如何下得来。
御街行·庚申三月与卢扶常同年内翰偶聚都门，因索醉于元兴酒楼，盖当年退暇簪裾雅集之地
魏元戴（清代）

紫薇花发春无主。吹又尽、枝头絮。闲云野鹤系相思，回首江南烟雨。

乱红飘处。一竿斜日，愁纳御街履。

留君难比留春住。浑欲语、都无绪。尊前谁与唱阳关，旧事不堪追诉。

须眉老去。天涯芳草，难觅吹笙路。
观舞
梅尧臣（宋代）

谁怜娇小好腰支，老大而今莫那伊。
太守风流未应浅，更教多唱楚人辞。
摸鱼儿·又非他
刘辰翁（宋代）

又非他、今年晴少，海棠也恁空过。清羸欲与花同梦，不似蝶深深卧。春怜我。我又自、怜伊不见侬赓和。已无可奈。但愁满清漳，君归何处，无泪与君堕。春去也，尚欲留春可可。问公一醉能颇。锺情剩有词千首，待写大招招些。休阿那。阿那看、荒荒得似江南麽。老夫婆娑。问篱下闲花，残红有在，容我更簪朵。
对雪用曾丈韵呈徐丈
仲并（宋代）

鹤氅偏宜鹤发翁，戏挼筇杖与儿同。梅梢弄影半窗玉，柳径吹儿三月风。

拥户且眠窗未晚，泛舟何向水如空。阳春便逐新诗到，不待葭灰落嶰筒。
点绛唇·为房祖母寿
王恽（元代）

婺女呈祥，瑞光分自云衢烂。凤萱金灿。留待佳辰绽。
林下丰容，闺壶瞻仪范。香萦篆。玉颜如练。岁岁长康健。
宿临清薇省行馆
薛瑄（明代）

薇垣潇洒九秋天，风叶敲窗夜月圆。有客乘骢来借宿，新诗留作赁房钱。
暑过友人新斋六首 其五
王夫之（明代）

飞雨白四峰，人如云中坐。此势不可忘，当眉起顽懦。
题吴道延西征卷 其二
郑真（明代）

重重土屋翠云腰，羌妇秋衣制黑貂。煤火烧红羊□□，□□□□□□□。
摸鱼儿 次韵庐疏齐宪使题岁寒亭 此首下原附
程文海（元代）

问疏斋、湘中朱凤，何如江上鹦鹉。波寒木落人千里，客里与谁同住。茅屋趣。吾自爱吾亭，更爱参天树。劳君为赋。渺雪雁南飞，云涛东下，岁晏欲何处。疏斋老，意气经文纬武。平生握手相许。江南江北寻芳路，共看碧云来去。黄鹄举。记我度秦淮，君正临清句。歌声缓与。怕径竹能醒，庭花起舞，惊散夜来雨。
郡人献笋守以分饷郡
唐庚（宋代）

坐稳膝生踝，凝尘罩蓝版。出少颜面生，未熟城市眼。

争席人相忘，馈肉礼非简。本自无光彩，不必更埋铲。

自知吾免矣，置酒具瓶盏。起舞属细君，相对一笑莞。
曹仁宪谨荣寿 其一
李春澄（清代）

风流蕴藉有谁过，数载岩疆费抚摩。化比寇恂河内瘠，诗如元结道州多。

中牟物望称三异，南国羔裘爱五紽。我亦伴他骑竹队，跻堂来唱裤襦歌。
满江红（周监务生日，妻善鼓琴）
李漳（宋代）

雨歇前林，薰风度、琴声清淑。绮窗迥、张眉初扫，弄弦鸣玉。三叠瑶池仙侣宴，九江鹤唳清江曲。政伯莺、此日梦维熊，祥烟馥。金徽外，音时续。雕筵上，听难足。且相将一醉，满倾醽醁。共祝遐龄何所似，水流不尽高山矗。算未应、归去抱琴书，云间宿。
送余中舍知汉州德阳
梅尧臣（宋代）

匹马易为秣，单车长是轻。
秋风来栈道，宿雨度关城。
石上树林暗，山根江水明。
桐花凤何似，归日为将行。
适园梅花盛开
徐咸安（清代）

隔墙消息逗，遥指一枝新。索笑来檐际，寻芳过水滨。

香霏千树雪，花发满园春。莫问古梅渡，荒凉愁煞人。
虞姬
周玉箫（明代）

先刎谢重瞳，差强隆准公。
应为松与柏，岂化草芃芃。
孟子·诡遇获禽
陈普（宋代）

诡遇背驰先自失，丘陵之获亦何为。
彼哉舍已徇於物，所得安能直所遗。
陈提刑挽词
王十朋（宋代）

我守桐城公奉祠，登堂犹恨识公迟。心劳抚字阳司业，狱喜平反隽不疑。

头白不忘文字乐，室清宜作子孙规。棣华玉润皆文杰，潜德幽光发妙词。
程楚翁访考亭旧居著闽山集为题其后
马廷鸾（宋代）

有客传吟藁，知渠来自闽。
四书犹在鲁，六籍不忧秦。
太史经邹峄，离骚感楚臣。
谁知梦奠日，曾忆后庚申。
次韵李仲永携诗相别
王炎（宋代）

李侯人物极清真，气似灵犀可辟尘。
平日论心思益友，而今刮眼见诗人。
有民堕在蒹葭境，为政恐无桃李春。
抚字要须宽猛济，诵公佳句合书绅。
辰十月八日同希周扫松灵石晚步松下怆然有怀
谢直（宋代）

昔在井田日，一民本非四。
农隙或工商，其艉秘称士。
是知桑禾间，可以寄书史。
时非长桀耦，时得伊傅事。
卒岁优游哉，吾道甚简易。
祀风师迎神曲
李中（五代）

太皞御气，勾芒肇功。苍龙青旗，爰候祥风。

律以和应，□以感通。鼎俎修蚃，时惟礼崇。
湖口望庐山瀑布泉
张九龄（唐代）

万丈洪泉落，迢迢半紫氛。
奔飞流杂树，洒落出重云
日照虹蜺似，天清风雨闻。
灵山多秀色，空水共氤氲。
闲山岛夜吟
李舜臣（明代）

水国秋光暮，惊寒雁阵高。
忧心辗转夜，残月照弓刀。
送叠山先生北行
张子惠（宋代）

打硬修行三十年，如今订验是儒仙。
人皆屈膝甘为下，公独高声骂向前。
此去好凭三寸舌，再来不值一文钱。
到头毕竟全清节，留取芳名万古传。
寿曾主管
陈亮（宋代）

豫章此夕诞贤良，非雾非烟绕画堂。
正是庭兰争秀发，更当陇麦弄轻黄。
一杯为寿沧溟窄，万口同词日月长。
朝晚安知归禁近，千年常得侍清光。
挽许秋浦
马廷鸾（宋代）

纷纷顶板尽圈红，伯仲高骞槐市风。
一第一酬攀桂客，千年只泣感麟翁。
端午帖子·太上皇后阁
周必大（宋代）

聚远楼头面面风，冷泉亭下水溶溶。
人间炎热何由到，真是瑶台第一重。
贞烈篇
欧大任（明代）

东治钟灵粹，三山閟幽贞。女出林氏门，礼训自性成。

蚤受聘于陈，待年犹未行。夫倏苕荣凋，女敢爱其生。

穗帷不可望，鞶丝空复情。罗静岂慕烈，翟素宁希名。

谷也莫共室，窆可同佳城。从容求吾志，一死冰霜明。

宴娭并云盖，姚裔飞霓旌。春兰更秋菊，终古歌怀清。
赋得新雨百花朝
盛镛（明代）

正值花生日，园林雨意新。三春刚一半，二月恰中旬。

艳说知时好，欣看被泽匀。鸣鸠催昨夜，扑蝶记今晨。

不仅沾红杏，还应点绿蘋。翠芳当令节，郊外绝轻尘。
戴文进山水为王君载题
张宁（明代）

朝阳出海东方明，岩西宿霭和烟横。林空花落春欲暮，时有戴胜桑间鸣。

小舟一叶行还舣，载得图书满蓬底。山光水色不胜情，未转崖阴似千里。

西湖歌舞日悠悠，锦缆牙樯总贵游。安得荒閒如此地，与君同泛米家舟。
送张直翁之筠阳
薛师石（宋代）

时平民事少，诗句定能清。
况作江西去，放教秋水生。
山花香淡泊，湘竹恨分明。
朝士多知尔，慈溪旧有声。
师召在内直误系牙牌角带以去再赠一首
李东阳（明代）

倦摩双眼出长安，束带悬鱼总误看。装饰不嫌非异物，标题犹喜是同官。

酒防大白狂时换，腰愧休文病后宽。堪笑玉堂丛话里，向来诗笔几曾乾。
奉高道中作
晁说之（宋代）

云埋树林远，雨添山色重。
我马自知行，秋风更相送。
悠悠邹鲁间，此意将谁共。
明朝是别离，想此如残梦。
道经卫辉留别叶季木德林
张晋（清代）

思君中肠结，见君怀抱开。既近情若淡，话别心始悲。

离合本定情，惆怅胡为哉？而我不自禁，欲行重徘徊。

深宵谈转剧，漏鼓已屡催。后会讵可必，切切订重来。

感兹意良厚，有泪能勿挥。嗟予叹落拓，如君信奇才。

勉力爱景光，莫便隐蒿莱。征车已载途，路指黄金台。

京洛多风尘，恐与素心违。摇摇如悬旌，愁怀当语谁？
府试莱城晴日望三山
许彬（唐代）

不易识蓬瀛，凭高望有程。盘根出巨浸，远色到孤城。

隐隐排云峻，层层就日明。净收残霭尽，浮动嫩岚轻。

纵目徒多暇，驰心累发诚。从容更何往，此路彻三清。
李伯时画十古图郑尚明作诗诗辞多振绝因为同
刘子翚（宋代）

此郎守节固堪论，汉玺飘飘亦仅存。
周勃取将迎代邸，霍光持去授皇孙。
钱逊叔见示小诗次韵 其二
韩驹（宋代）

卜筑相依约暮年，向来深驻汨罗川。叩门忽送铜山句，知是赋诗人姓钱。
秘阁王校理知柳州
杨亿（宋代）

南越尉佗国，罗池子厚神。
桂林驱传远，芸阁解嘲频。
行橐黄金满，归程皂盖新。
一麾愁度岭，五彩喜宁亲。
薏苡偏防疾，蒲卢善化人。
蓬山直庐在，几砚日生尘。
甘露
赵佶（宋代）

政成天地不相违，瑞应中台赞万几。夜浥垂珠濡绿叶，朝凝润玉弄清辉。

仙盆云表秋难比，丰草宵零日未晞。本自君臣俱会合，更嘉报上美能归。
题潘几道杲亭
罗适（宋代）

行尽城西路，为君登杲亭。无云生碧落，看日出沧溟。

逐影成何事，负暄全我形。交情长在目，隔岸数峰青。
胡长彦母解氏挽词
周必大（宋代）

蘐死兰枯及老堂，翩翩丹旐逐风翔。
冰间鳞跃悲馀阁，纸上鸾回閟古囊。
年过九龄今代少，家留一桂异时芳。
衰宗自恨通姻晚，不及陶家馔客觞。
钱王守凫墩在临安道左
方一夔（宋代）

山下灯龛挂纸钱，水杨墩上草芊绵。高人不要金丸用，买得三吴八十年。
和范景仁王景彝殿中杂题三十八首并次韵其三
梅尧臣（宋代）

叶底风吹紫锦囊，宫炉应近更添香。
试看沉色浓如泼，不愧逢君翰墨场。
次韵君俞四首 其三
李之仪（宋代）

语解惊人固有神，始知无不是虚名。方观去接天边翼，何事犹虚爨下声。

齐晋近能通歃血，江黄讵敢议鏖兵。老来肺腑都荆棘，顿欲薅锄不计程。
观宁子仪朝奉山堂诸石三绝 其一
吕本中（宋代）

个中真味久难忘，但觉人间万事忙。今日为公留不得，剩分诗思入山堂。
咏韩湘
白玉蟾（宋代）

汝叔做尽死模样，雪里出来无意史。
赖有当年花一篮，至今推与闲和尚。
大熟行
唐庚（宋代）

去年大雪埋尺箠，水北荔枝遭冻死。共嗔北客带寒来，我欲分疏谁受理。

今年诸峒十分熟，东江不下龙川米。南翁北客两欣然，孰与忍饥餐荔子。
初五日晚雨欲舣舟大琛而舟行过焉示成父弟
赵蕃（宋代）

一雨晚来凉，山长水又长。
寻诗贪屿岛，沽酒误村场。
萧瑟听连夕，飘流入异乡。
对眠还晤语，浑忆在山房。
送裴光世赴举
强至（宋代）

光世出门头懒回，身将西去犯斗魁。
风云自系鹏鹄健，里道正为骅骝开。
忆初乡赋选主司，数州侧脑听外台。
一朝吾乡腾荐口，姓名喜得丁与裴，
笔摇试席动千指，匠精反愧木尽材。
六人既拔里中杰，黑白自可消怨猜。
君名稍稍近人底，岂是天意激后来。
主司南宫顷第一，又尝礼部预拣才。
颇伤辞律变新进，怪僻一鼓波遂颓。
既而移书六人者，历数齐弊有可哀。
且言文章贵体要，试格尤要合准裁。
六人既拜主司教，青云捷路知力推。
方今最曰场屋公，实艺可进那用媒。
君胸二纪富珍蕴，每向纸上挥琼瑰。
挂名省壁定显赫，续取科第仍崔嵬。
明年跃马游街尘，请君饮乾临别杯。
王先生抱道林壑别号养浩一日出卷命余赋之
沈鍊（明代）

白首林中客，青山物外居。无忧仍进酒，多静只观书。

枕石眠山气，餐霞饱太虚。浩然忘老去，宇宙复焉如。
寄题峡州楚塞楼
王之道（宋代）

江向西陵势渐平，万山环合翠峥嵘。
须知楚国尝为塞，不为涪翁浪得句。
人若此贤真俊杰，楼还旧观焕神明。
临风每听滩声咽，似怨张仪作暮横。
三月初五日偶题
郭钰（元代）

娇鸟笼中晒绿衣，雄鸣高树不思归。去年寒食今年梦，曾向西楼共学飞。
上马当山神
王昌龄（唐代）

青骢一匹昆仑牵，奏上大王不取钱。

直为猛风波滚骤，莫怪昌龄不下船。
寻芳草 别恨
夏完淳（明代）

几阵杜鹃啼，却在那，杏花深处。小禽儿，唤得人小去，唤不得愁小去。离别又春深，最恨也，多情飞絮。恨柳丝，系得离愁住，系不得离人住。
雉
李峤（唐代）

白雉振朝声，飞来表太平。楚郊疑凤出，陈宝若鸡鸣。

童子怀仁至，中郎作赋成。冀君看饮啄，耿介独含情。
绣鹤竹
张舜民（宋代）

好客精神来万里，此君风格耸双枝。
丹青绝笔真难得，不似佳人粉锦时。
试笔二首 其二
刘克庄（宋代）

老子归来作么生，扫空诸有觉身轻。触蛮大战两蜗角，甫白相酬二鸟鸣。

煨芋僧高曾约话，负苓者黠不传名。世间无过村田乐，莫怪庞公懒入城。
赠道士
张镃（宋代）

虎向深渊绕，龙归猛火蟠。
昆仑飞日月，奚但鼎中安。
玉笥十咏 其八 茧溪澄练
邓雅（元代）

茧溪下从西北流，明月正照芦花秋。秋光涵映一匹练，天地与我同虚舟。
上巳三首 其一
杨万里（宋代）

上巳春阴政未开，寒窗愁坐冷于灰。冻蝇触纸飞还落，仰面翻身起不来。
暮春
陆游（宋代）

市桥岸下泛湖舟，雕槛疏帘半上钩。
春事几何君惜醉，明朝赤帜插谯楼。
李太尉园池
张方平（宋代）

骠骑子侯第，长门大主园。烟波二宫赐，宸翰四朝恩。

禅客常摇拂，名流必解轩。春风与秋月，好景中空樽。
滁阳孙氏山中五咏 其三 月桥
薛蕙（明代）

泊舟板桥口，月出溪水绿。何处采菱归，遥闻榜歌曲。
用十梅韵签冯簿
王炎（宋代）

清真去边幅，明白倾底里。
枳棘见鸾凰，十倍跫然喜。
东村
陆游（宋代）

野人喜我偶闲游，取酒匆匆劝小留。
舍後携篮挑菜甲，门前唤担买梨头。
咏狂虏
陈必复（宋代）

狂虏保时静，干戈卒未休。
乾坤犹半拆，汴泗自东流。
腥日鼪鼯野，悲风鸿雁秋。
诸贤江左计，长为晋人羞。
梅林分韵得酒字
宇文师献（宋代）

平生慕英游，望公真山斗。
一见开心诚，已落诸人后。
龙门岂甄开，大小俱容受。
联辔寻胜践，春风倚尊酒。
惟公对江梅，端若同志友。
玉色洗尘沙，幽姿出藜莠。
命客花下坐，相与沃醇酎。
非公无此客，譬诸草木臭。
向晚入深巷，苍根倚甕牖。
始知水西头，卧梅胜卧柳。
有客三叹息，此树警老丑。
一笑客诚痴，万法要经久。
奇卉如尤物，过眼不必有。
惠我终日香，重来香在否。
但从此理悟，那复长搔首。
念公捧召节，修名当不朽。
舣舟未忍去，拓寻访林薮。
中心甚虚明，外慕厌纷纠。
杖屦循古岸，细话犹开诱。
再拜诵公诗，一洗刍豢口。
闻凯亭
吴机（宋代）

调发今年迥不同，折冲果在笑谈中。
若非制阃规模定，安得兼全战守功。
蝶
李商隐（唐代）

孤蝶小徘徊，翩翾粉翅开。并应伤皎洁，频近雪中来。
贵阳雅颂二十四首同翠渠作 其三 鸡背平盗
祁顺（明代）

深深鸡背山，远在安庄南。昔时黑白丸，复见偷儿探。

都台务除恶，机略诚饱谙。戮鲸更驱鳄，无使仍淹涵。

渤人卖刀剑，安得专美谈。
遣怀
杜甫（唐代）

愁眼看霜露，寒城菊自花。天风随断柳，客泪堕清笳。

水净楼阴直，山昏塞日斜。夜来归鸟尽，啼杀后栖鸦。
樱花
郑孝胥（清代）

朝日满园春过半，绝艳为云云欲散。徘徊已倦更淹留，醉梦虽酣难把玩。

微红渐褪旋成晕，浅碧独倾尤有韵。一年能得几日看，却对半开愁烂漫。
次韵虞退夫除夕七绝句
魏了翁（宋代）

将军元自敬延年，明主何曾弃浩然。
自分康时了无策，故山多少未芸田。
挽郑昂叔圭母蔡夫人二首 其二
王迈（宋代）

绛幔谈经日，熊丸茹苦时。屡修堂上拜，亲炙母中师。

每羡萱堂乐，今成薤露悲。一生同令子，共泣蓼莪诗。
舟中赠鲜于孝叔
张嵲（宋代）

六年相见倍相亲，欲话离忧恐怆神。
莫惜维舟连夜语，三巴雅旧更无人。
和汪正夫梅
郑獬（宋代）

欲酬强韵若为才，昨夜归时趁月来。
寂寞后堂初醉起，金盆犹浸数枝梅。
芙蓉
吕陶（宋代）

剪取芳条便种成，只从秋后吐繁英。清霜难拒红光减，仰视松筠浪得名。
子夜歌
佚名（宋代）

侬作北辰星，千年无转移。
欢行白日心，朝东暮还西。
嗟伯夷
东方朔（两汉）

穷隐处兮窟穴自藏。与其随佞而得志兮。不若从孤竹于首阳。
元亮次韵四绝相撩和答 其四
李彭（宋代）

仲子酒狂言语疏，文章敢比茂陵居。未见远山堪病渴，直愁涤器枉相如。
浮沤篇同宗室塞晓亭阁学赋
刘纶（清代）

铜虬咽清昼，骤雨鸣溅溅。揽衣循广墀，寂照生寒烟。

乍疑玉女箭，当窗逞骈阗。旋讶鲛妾珠，入掌争蝉联。

因风倏变现，幻影相夤缘。我闻香海潮回一弹指，三山浮动惊顽仙。

以无明故作水观，画空得界成中边。本来无受讵有触，物间之物圆间圆。

针锋粟颗绝思议，印可未得知闻悬。妙手烦公碎虚白，覆杯涤尽坳堂砖。

晶帘高轴玉壶净，照座但有真如篇。
闲咏
陆游（宋代）

危途九折浩无津，晚幸收身作散人。
俸禄既空忧患少，酒殽虽薄笑歌频。
多添布褐方知老，净扫茆衡不觉贫。
南陌东阡元在望，柴车嬾驾动经旬。
题马当山鲁望亭四首 其四 陆鲁望
黄庭坚（宋代）

笠泽道人高古，文章白发萧条。欲问勒铭遗墨，应书水府鲛绡。
山中书事
宋无（元代）

学道志云霄，自然尘念抛。雨宽琴上线，风响树间瓢。

果熟供猿食，松高任鹤巢。看他陈处士，终被华山招。
偈颂一百零二首
释绍昙（宋代）

妙应群机，亨衢得路。
浩浩尘中，如何辨王。
辨得主，进退随且，
不如去住。倒跨杨岐三脚驴，
南北东西夸独步。
夜归
涂始（清代）

水声离闸小，镫火隔林微。骤雨移山去，羁人趁夜归。

村因滑径远，星为湿云稀。遥想溪桥外，苍烟冷竹扉。
戏谢富相公惠班笋三首 其三
邵雍（宋代）

应物功夫出世间，岂容人可强跻攀。我侬自是不知量，培塿须求比泰山。
村夜二篇 其二
陆龟蒙（唐代）

世既贱文章，归来事耕稼。伊人著农道，我亦赋田舍。

所悲劳者苦，敢用词为诧。祗效刍牧言，谁防轻薄骂。

嘻今居宠禄，各自矜雄霸。堂上考华钟，门前伫高驾。

纤洪动丝竹，水陆供鲙炙。小雨静楼台，微风动兰麝。

吹嘘川可倒，眄睐花争奼。万户膏血穷，一筵歌舞价。

安知勤播植，卒岁无闲暇。种以春鳸初，获从秋隼下。

专专望穜稑，搰搰条桑柘。日晏腹未充，霜繁体犹裸。

平生守仁义，所疾唯狙诈。上诵周孔书，沈溟至酣籍。

岂无致君术，尧舜不上下。岂无活国方，颇牧齐教化。

蛟龙任乾死，云雨终不借。羿臂束如囚，徒劳誇善射。

才能诮箕斗，辩可移嵩华。若与氓辈量，饥寒殆相亚。

长吟倚清瑟，孤愤生遥夜。自古有遗贤，吾容偏称谢。
蒲中杂咏 王母观
赵鼎（宋代）

月下何人唱步虚，如闻仙子好楼居。五云缥缈星河阁，肠断青鸾一纸书。
次韵朱子代兼怀君任教授年兄二首 其二
周孚（宋代）

粲粲新诗堕我前，夜深霜月照琼田。共惊败榻才三语，大胜尘琼更十年。

伏枥世谁怜老骥，浮空君自笑饥鸢。一穷似我那须怪，解困吾曹始是天。
百字令 松陵道中次韵勖迟儿
沈昌眉（清代）

布帆无恙，望垂虹亭外，去留随意。万里长风吹不断，一舸好浮天际。

鸡口余生，蝇头微禄，琐琐何曾计。笑它鸿雁来宾，只傍湖水。

回首一束生刍，遐心才动，空谷驹先系。海上仙山来往熟，只待霞蒸云起。

小住为佳，欲行且止。初服犹能隧，深情密约，先生从此休矣。
秋闲因小舟上南豅 其二
韩淲（宋代）

野意不堪老，秋怀无用悲。更容书作祟，犹藉酒能医。

去去孤云片，垂垂小雨丝。人生偶然尔，天地也如斯。
赋得阳台一片云一首
黄省曾（明代）

霭霭更萦萦，天边断复并。雨含辉觉重，风度影逾轻。

晓驻歌梁色，宵行梦楚情。若看流不返，游子惜徂征。
初秋
郑刚中（宋代）

包饭腰镰洞户忙，芭蕉叶底稻田黄。
微风有意回阑暑，小雨频田作放凉。
烟际轻舟分霁色，望中飞鹭点山光。
初秋便自宜孤客，邻舍数家都酒香。
温泉宫
鲍溶（唐代）

忆昔开元天地平，武皇十月幸华清。山蒸阴火云三素，

日落温泉鸡一鸣。彩羽鸟仙歌不死，翠霓童妾舞长生。

仍闻老叟垂黄发，犹说龙髯缥缈情。
八朋七日省真苦雨三首
司马光（宋代）

怅望中秋月，於今已上弦。
明生圭样小，影露桂华偏。
幽恩邈难致，浮云去不还。
何当出阴翳，清澈照中天。
内直对雪有庆雪银币之赐
严嵩（明代）

扑窗闻暮雪，直宿殿庐深。瑞集惊堆玉，恩承喜赐金。

三登占大有，一德奉惟钦。调燮曾无补，惟勤夙夜心。
秋呓八首 其五
释函可（明代）

美人家住白云乡，独上高楼枉断肠。丹荔剥馀蕉正熟，素馨开遍柚初香。

人间何处寻黄鹄，梦里分明见石羊。莫向凤凰台上望，秋风秋雨正茫茫。
鶯花亭
陆游（宋代）

沙外春风柳十围，绿阴依舊语黄鹂。
故应留与行人恨，不见秦郎半醉时。
思山居一十首。忆种苽时
李德裕（唐代）

尚平方毕娶，疏广念归期。涧底松成盖，檐前桂长枝。

径闲芳草合，山静落花迟。虽有苽园在，无因及种时。
寄远
释智圆（宋代）

车声日日碾红埃，何事良人独未回。
苔锁洞房书久绝，月明深夜雁空来。
寒侵竹叶难成醉，尘暗菱花更懒开。
杳杳云山不知处，夕阳频上最高台。
南坡不以科目自累而以风雅处鸣请余为赋
沈说（宋代）

凤衔科诏出祥云，底事儒林有逸民。
四海声名难著我，一坡风月正宜人。
镜留白发非遮俗，家酿黄柑可接春。
只许诗朋自来往，素袍青履华阳巾。
送毕用虎谈星命
方回（元代）

知君家世擅儒风，不与江湖术士同。
季主市占排贾谊，□平肆卜服扬雄。
言谈简淡非长古，揖让雍□□鞠躬。
甲子支干五星说，源流本出六经中。
春望
梅窗（宋代）

丝丝柳翠连云幕，点点鸥轻漾晚波。时事无心随兴远，日长閒处理衣蓑。
泽宫诗
刘禹锡（唐代）

秩秩泽宫，有的维鹄。祁祁庶士，于以干禄。

彼鹄斯微，若止若翔。于里之差，起于毫芒。

我矢既直，我弓既良，依于高墉，因我不臧。

高墉伊何，维器与时。视之以心，谁谓鹄微。
山西庄舍赠信上人和彦时兄四首
王之道（宋代）

寒鸦成阵下遥村，冰合回塘镜一番。
虢虢溪流响何处，乱山无数不知源。
送权维那归道场
释咸杰（宋代）

风搅平林万木秋，临歧送别思悠悠。
也知八德池中水，不比寻常溪磵流。
次韵王柱史题密印师寮一首
刘一止（宋代）

岩下风轻进竹凉，道人身共翠梢长。饥肠欲和春泉响，鼻观先参煮菜香。

何处人间有痴黠，不将身外较闲忙。邻家柱史哦诗夜，未厌敲门月到墙。
浣溪沙
辛弃疾（宋代）

妙手都无斧凿瘢。饱参佳处却成颦。恰如春入浣花村。

笔墨今宵光有艳，管弦从此悄无言。主人席次两眉轩。
闻东园诸学生雪饮寄之
刘挚（宋代）

大雪填虚翻海波，袁安门户可张罗。寒惊春絮因风早，病觉空花向眼多。

梁苑喜开陈桂酒，郢人谁已唱兰歌。少年抚景应须醉，莫学衰翁著睡魔。
向夕
杜甫（唐代）

畎亩孤城外，江村乱水中。深山催短景，乔木易高风。

鹤下云汀近，鸡栖草屋同。琴书散明烛，长夜始堪终。
木兰花慢（寄豫章故人）
李珏（宋代）

故人知健否，又过了、一番秋。记十载心期，苍苔茅屋，杜若芳洲。十遥梦飞不到，但滔滔、岁月水东流。南浦春波旧别，西山暮雨新愁。

吴钩。光透黑貂裘。客思晚悠悠。更何处相逢，残更听雁，落日呼鸥。沧江白云无数，约他年、携物上扁舟。鸦阵不知人意，黄昏飞向城头。
酬宋朝次道初登朝呈同舍
司马光（宋代）

林葩积浮脆，烟雾矜春姿。
山桂结芳坚，冰霰横秋枝。
夫君名卿嗣，华实双葳蕤。
如何仕不偶，通籍鬓生丝。
岂非秋桂类，不足烦嗟咨。
我今三十余，汩没无他奇。
正恐食浮人，敢言位犹卑。
同登天子廷，自视诚非宜。
清朝正注治，谏路方坦夷。
太平可立致，此任非君谁。
舟夜
尤维雄（清代）

日午火伞张，水沸气如炙。凉风解迎秋，妙意得清夜。

滩声过枕函，百里才一泻。须臾就平夷，柔橹声未罢。

篷窗三板轻，黄篾缚低架。稚儿走踆踆，强欲出其罅。

水中云叶鲜，流影忽西射。妻孥坐两头，明月满裙衩。

微生狎舟楫，风水免惊怕。何况不失家，白公语堪借。
清平乐
晏几道（宋代）

可怜娇小。掌上承恩早。把镜不知人易老。欲占朱颜长好。

画堂秋月佳期。藏钩赌酒归迟。红烛泪前低语，绿笺花里新词。
西江月 其五
向子諲（宋代）

红退小园桃杏，绿生芳草池塘。谁教芍药殿春光。

不似酴醾官样。

翠盖更蒙珠幰，薰炉剩熨沈香。娟娟风露满衣裳。

独步瑶台月上。
美人隔秋水
赵孟頫（元代）

美人隔秋水，只尺若千里。可望不可言，相思何时巳。

庭树多落叶，日夕秋风起。我今年已衰，素发拥两耳。

回思少年时，容颜若桃李。美人何当来，一笑怀抱洗。

未见令我思，既见胡不喜。
早朝
杨巨源（唐代）

钟声清禁才应彻，漏报仙闱俨已开。双阙薄烟笼菡萏，

九成初日照蓬莱。朝时但向丹墀拜，仗下方从碧殿回。

圣道逍遥更何事，愿将巴曲赞康哉。
水调歌头
马伯升（宋代）

瑞应杉溪县，光动极星宫。人间盛事此日，岳降自高嵩。庆兆三盛开泰，散作一团和气，无地不春风。眉寿八千岁，今代黑头公。

听剑履，上星辰，此行中。况金瓯姓字，当路那已达宸聪。管取凤池新命，来自虎关上阙，明日到花封。王室要师保，叔父勿居东。
原上晚步闻笛有感
欧阳澈（宋代）

一笛谁横透晚空，伤怀真作鸟窥笼。解龟换酒无知已，拾穗行歌喜屡丰。

沐雨秋山遮眼碧，舞风霜叶点溪红。老农植杖来相问，藉草高谈夕照中。
次韵夜闻鹅鸭声二物自淮甸至
洪皓（宋代）

传闻二物出三洲，万里笼来地僻幽。
岂为写经求厚味，且图牵眼逐轻沤。
眠沙若得房公餽，见弹须防陆子谋。
已戒儿童莫相恼，比邻容得夜鸣不。
乾荔支
苏辙（宋代）

含露迎风惜不尝，故将赤日损容光。
红消白瘦香犹在，想见当年十八娘。
次韵朱希真赠别
黄彦平（宋代）

白头才半刺，黄卷漫三馀。
鬓秃丝难理，诗工锦不如。
登山灵运屐，下法少游车。
子念从吾隐，吾能授子书。
次韵李季章参政哭其夫人
陆游（宋代）

富贵思归岂坐迂，?山种芋已成区。
独归它日公无憾，天际烟帆与石俱。
春事
胡宏（宋代）

横翠桥南柳色稀，过桥春事那人知。
君如就我问消息，新种海棠开两枝。
正月初四后十余日病嗽不能出杂书十首
方回（元代）

炯炯君子心，至死能忍贫。
炎炎小人胆，为利宁杀身。
我年三纪后，登朝忤权臣。
逮逾四五纪，破家蒙战尘。
纵不当君子，终当非小人。
和明上人除夜见寄
徐铉（宋代）

酌酒围炉久，愁襟默自增。长年逢岁暮，多病见兵兴。

夜色开庭燎，寒威入砚冰。汤师无别念，吟坐一灯凝。
寄濮州苏子川子冲兄弟
欧大任（明代）

闻君濮上卧烟萝，兄弟才名二谢多。玉树春风飞梦远，金茎佳气早鸿过。

钓台艇畔庄周石，草阁帘前瓠子河。倘忆倦游梁苑客，可无书札慰蹉跎。
秋霜阁
徐良弼（宋代）

秋霜阁下水潺潺，一片清泉漱玉寒。
试把尘襟来此濯，要看披腹吐琅玕。
和乐天别弟后月夜作
元稹（唐代）

闻君别爱弟，明天照夜寒。秋雁拂檐影，晓琴当砌弹。

怅望天澹澹，因思路漫漫。吟为别弟操，闻者为辛酸。

况我兄弟远，一身形影单。江波浩无极，但见时岁阑。
锦钱馀笑 其九
郑思肖（宋代）

崛强数十年，只弄一枝笔。笔是无根花，日月常结实。

千千万万颗，颗颗如红日。日日采将来，布施十方佛。
别陈玉峰
卫宗武（宋代）

三载相亲久，临分思黯然。
不堪兰佩远，近在菊花前。
欲买尧夫宅，难移杜曲田。
台山千万叠，书有雁能传。
融州和孝若韵见寄并谢真爱赏梅之集复次韵奉酬 其一
许及之（宋代）

城南家训不籯金，曾共青灯课夜吟。往行二刘元作则，后人六艺尽师心。

经传乡派源流远，诗到孙枝志思深。玉润风流今鲍叔，卜邻佳处到于今。